### Céllövészet

A Sor Lövészegylet rendszeresen rendez versenyt az alábbi egyszerű szabályokkal:

* A lövések leadására korlátozott idő áll rendelkezésre, ezért a versenyzők eltérő számú lövést adhatnak le.
* A lövéseket sorszámozott korongokra kell leadni.
* Találatnak számít, ha a korongot bárhol érinti a lövedék.
* A lövésekhez pontértéket rendelnek: amíg nem hibázik valaki, minden találata 20 pontot ér; de rontás esetén minden hiba 1 ponttal csökkenti – egészen nulláig – a későbbi lövésekkel szerezhető pontszámot. A lövés pontértéke nem lehet negatív.
* Az végez előrébb a versenyben, aki több pontot szerez. A holtversenyt nem döntik el, mindegyik versenyző ugyanolyan helyezéssel végez, tehát mindenki helyezése megegyezik a nála több pontot szerzett versenyzők számánál eggyel nagyobb számmal.

A verseny.txt állományban versenyzőnként feljegyeztük a lövések eredményét. A sorokban egy-egy versenyző lövéseinek sorozata található. Egy lövést egy karakter ír le, a – karakter a sikertelen, a + karakter a sikeres lövést rögzíti.

Például:

+--+

-+-+++-

-+--+--

++---

-++--

A példában a 3. sor azt mutatja, hogy a 3-as rajtszámú lövőnek a 2. és az 5. lövése talált, tehát a versenyző csak két korongot talált el. Mivel elsőre hibázott, az első találat 19 pontot ér, aztán a két újabb hiba miatt már csak 17 pontot jelentett a második találat. Tehát összesen 36 pontot szerzett. Az 5. sorban szereplő, 4-es rajtszámú versenyző ugyancsak 2 találattal 40 pontot szerzett.

Készíts programot, amely a verseny.txt állomány adatait felhasználva az alábbi kérdésekre válaszol! A program forráskódját mentsd ***loves*** néven! (A program megírásakor a felhasználó által megadott adatok helyességét, érvényességét nem kell ellenőrizned, feltételezheted, hogy a rendelkezésre álló adatok a leírtaknak megfelelnek.

1. Olvasd be a verseny.txt állományban található adatokat, és annak felhasználásával oldd meg a következő feladatokat!
2. Írasd ki a képernyőre azon versenyzők rajtszámait, akiknek egymás után két (vagy több) lövése is talált! A versenyzők rajtszámát egy-egy szóközzel válaszd el egymástól!
3. Írasd ki a képernyőre, hogy melyik versenyző adta le a legtöbb lövést! Ha többen is ugyanannyi lövést adtak le, elegendő egyikük rajtszámát kiírni.
4. Kérd be a felhasználótól egy versenyző sorszámát, majd írasd ki, hogy:
   1. hányadik lövései találtak (az értékeket egymástól szóközzel válaszd el),
   2. hány korongot talált el összesen,
   3. milyen hosszú volt a leghosszabb hibátlan lövéssorozata,
   4. hány pontot ért el!
5. Rendezd a lövészek adatait az elért pontszám alapján csökkenő sorrendbe!
6. Állítsd elő a sorrend.txt állományban a verseny végeredményét! A fájlban soronként tüntesd fel a versenyző rajtszámát és pontszámát!